SAN FERNANDO CITY, La Union – Awanen ti maaramidan pay ti maysa a kailian no di ti aguray a lumamiis ti tension iti pagilian a Libya tapno makasubli daytoy iti trabahona.
Gapu ngamin iti mandatory repatriation ti Department of Foreign Affairs (DFA) idi aldaw ti Sabado ket saanen a nakakamakam iti flight-na ni Enrico Navidad, nga agtallo tawenen a generator operator iti maysa a kompanya sadiay Tripoli, Libya.
Segun iti 32-anyos a ni Navidad a taga-Purok 3, Brgy. Sevilla ditoy siudad ti San Fernando, naipaayan isuna iti warranty letter tapno makasubli koma idi July 21 ngem immunan a nangipatungpal iti rapatriation ti DFA.
Kinunana a 43-da a Pilipino iti kompanya ken 23 kadakuada ti simmaurot iti repatriation idi napan a lawas.
Gapu iti daytoy, mailalaan ni Navidad gapu ta saanen a nakasubli idinto ta napintas ti oportunidad ken naulimek ti biagda idiay Libya.
Iti laksid kunana iti kanayon a panagbomba ti militia ken soldado iti nagduduma a lugar ket natalgedda met la ketdi ta umadayo iti nariribok a disso.
Linawlawaganna pay a naulimek sadiay Tripoli malaksid idi nabomba ti international airport a nakarikepen iti agdama.
Dinakamatna pay a siguden a nagtrabaho daytoy idiay Libya ngem agawid idi 2011 kabayatan ti panagtakem ni Muammar Gaddafi ken nagsubli laeng idi 2013.
Iti agdama ket ur-urayenna laeng a malpas ti riribuk sadiay Libya tapno maklasubli daytoy iti kabiitan a panawen.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn